
RAZLOG DONOŠENJA 
	Zakonsko uporište za izradu predmetnog dokumenta proizlazi iz članka 17. stavka 1. Zakona o sustavu civilne zaštite  („Narodne novine“ broj 82/15, 118/18, 31/20, 20/21 i  114/22) kojim je definirano da predstavničko tijelo jedinice područne (regionalne) samouprave na prijedlog izvršnog tijela u postupku donošenja proračuna razmatra i godišnji plan razvoja sustava civilne zaštite s financijskim učincima za trogodišnje razdoblje.  

Sukladno članku 54. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ br. 66/21.) svi nositelji izrade planskih dokumenata u civilnoj zaštiti dužni su u postupak donošenja propisa osigurati sudjelovanje javnosti. Kako bi se provelo opisano te omogućilo građanima i pravnim osobama podnošenje konstruktivnih primjedaba i komentara, provodi se postupak savjetovanja s javnošću.

Izrađeni Plan razvoja sustava civilne zaštite predstavlja dokument za implementaciju ciljeva  propisanih Smjernicama za organizaciju i razvoj sustava civilne zaštite na području Koprivničko-križevačke županije za razdoblje 2024.-2027. („Službeni glasnik Koprivničko-križevačke županije“ broj 28/23.) (u daljnjem tekstu: Smjernice).

Razlog njegova donošenja je unaprjeđenje sposobnosti pojedinih službi i tijela za sudjelovanjem u aktivnostima smanjena rizika od katastrofa, zaštite i spašavanja građana, materijalnih i kulturnih dobara i okoliša od posljedica prirodnih i tehničko-tehnoloških nesreća, velikih nesreća i katastrofa uz međusobno kontinuirano usklađivanje planske dokumentacije i organiziranje vježbi s konkretnim sadržajima i u realnom vremenu. 

Tako su u nacrt dokumenta nakon uvodnih odredaba utvrđeni planski dokumenti čije je donošenje predviđeno u 2027. godini. 

Planom se prikazuje djelovanje svih sudionika sustava civilne zaštite. Prikazuje se djelovanje operativnih snaga, pravnih osoba u sustavu civilne zaštite, pravnih osoba od posebnog interesa za zaštitu i spašavanje za Koprivničko-križevačku županiju, a koje postupaju sukladno svojim operativnim planovima.  

 Posebnim dijelovima Plana obrađuje se sustav uzbunjivanja građana, edukacija stanovništva kao i suradnja na području civilne zaštite.   

Predmetnim dokumentom definirani su nositelji i suradnici konkretnih mjera i aktivnosti, rokovi za realizaciju ciljeva u narednoj godini s projekcijama financijskih učinaka za trogodišnje razdoblje, odnosno do zaključenja ciklusa važenja pozitivnih Smjernica.  



Pozivamo predstavnike javnosti da najkasnije do 4. prosinca 2026. godine dostave svoje komentare na Nacrt Plana razvoja sustava civilne zaštite za 2027. godinu s trogodišnjim financijskim učincima na području Koprivničko-križevačke županije putem OBRASCA za savjetovanja na e-mail: helena.matica@kckzz.hr

Po završetku savjetovanja, svi pristigli doprinosi bit će javno dostupni na internetskoj stranici Koprivničko-križevačke županije te priloženi uz prijedlog akta.
Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.

Zahvaljujemo na doprinosu u izradi što kvalitetnijeg Nacrta Plana razvoja sustava civilne zaštite za 2027. godinu s trogodišnjim financijskim učincima na području Koprivničko-križevačke županije.

